Tallinna Ülikool

Tallinna Ülikool (lühend TLÜ) on Tallinnas asuv avalik-õiguslik ülikool. See on üliõpilaste arvult kolmas ülikool Eestis. Rahvusvahelises võrdluses on Tallinna Ülikool 5% maailma parimate ülikoolide seas. 2026. aasta QS maailma ülikoolide edetabelis tõusis Tallinna Ülikool 100 kohta, positsioonile 901–950. Sellele aitas kaasa eelkõige teaduspublikatsioonide ja nende tsiteeritavuse ligi 10% kasv ning ülikooli panus jätkusuutlikkuse valdkonnas. 
2019. aastast on ülikoolil kuus instituuti ja Haapsalu kolledž. 
Tallinna Ülikoolis on 116 õppekava (43 bakalaureuse-, 59 magistri- ja 14 doktoriõppekava, sh 20 ingliskeelset õppekava).
Ülikooli tunnuslause on "Tallinna Ülikool – targa eluviisi eestvedaja". Teadusülikoolina on TLÜ peamised teadus- ja arendusvaldkonnad haridusuuendus, terve ja jätkusuutlik eluviis, kultuurilised kompetentsid, ühiskond ja avatud valitsemine ning digi- ja meediakultuur.
Tallinna Ülikooli rektor on alates 17. maist 2021 Tõnu Viik. 
Teadustegevus.
Struktuur.
1. septembrist 2015 jõustunud struktuurireformiga kuulub Tallinna Ülikooli kuus suuremat instituuti ja üks regionaalne kolledž.
Lisaks kuuluvad ülikooli struktuuri:
Instituutides tegutsevad ka teadus- ja arenduskeskused. Viimaste hulka kuuluvad maastiku ja kultuuri; ajaloo, arheoloogia ja kunstiajaloo; ökoloogia; rahvusvaheliste sotsiaaluuringute; Eesti demograafia; haridustehnoloogia; haridusinnovatsiooni ning BFMi tehnika-ja tootmiskeskused. Haapsalu kolledži juures tegutseb Terviseedenduse ja Rehabilitatsiooni Kompetentsikeskus.
Ülikooli juures töötab ka viis interdistsiplinaarsest tippkeskust: haridusuuenduse, käitumis- ja neuroteaduste, eluteeuuringute, kultuuridevaheliste uuringute ning meediainnovatsiooni ja digikultuuri tippkeskus.
Lisaks tegutseb ülikoolis Tallinna Ülikooli Ametiühing ning kehtib kollektiivleping. 
Rahvusvaheline tegevus.
Ligi 400 partnerülikoolist koosnev võrgustik võimaldab rahvusvahelist koostööd teha nii üliõpilastel kui ka õppejõududel.
TLÜ on üheksa rahvusvahelise koostöövõrgustiku liige: UNICA, EUA, EUA-CDE, BUP, Magna Charta Universitatum, ATEE, ENAI, ENIHEI ja FilmEU. 
Ülikoolilt ühiskonnale suunatud tegevusi edendab ning partnerlussuhteid arendab Tallinna Ülikooli Arendus- ja koostöökeskus EXU. 
Kultuur ja sport.
Tallinna Ülikoolil on oma sümfooniaorkester, meeskoor, naiskoor, BFMi segakoor, tantsuansambel Soveldaja ja vokaalansambel Vox Nova.
Spordis esindavad ülikooli mitu korda Eesti meistriks tulnud korvpallinaiskond, võrkpallinaiskond ja võrkpallimeeskond. Ülikool toetab ka meistriliiga korvpallimeeskonda TLÜ/Kalev.
Ajalugu.
Tallinna Ülikool asutati 2005. aastal, aga selle eelkäijaks loetakse 1919. aastal loodud Tallinna Pedagoogikaülikooli eelkäijat, Tallinna Õpetajate Seminari. 
Seminarist moodustati 1928. aastal Vene tänav 31 hoones tegutsenud Tallinna Pedagoogium, mis koolireformi käigus nimetati 1937. aastal Tallinna Õpetajate Seminariks. Tallinna Ülikooli kõige vanem hoone Narva maantee 25 ehitati 1938. aastal Riiklikuks Inglise Kolledžiks ning see on muinsuskaitse all. Maja on hästi säilinud 1930. aastate lõpule iseloomuliku arhitektuuriga hoone (arhitektid Alar Kotli ja Erika Nõva). 1947. aastal alustas ümberkorralduste tulemusena Tallinna Õpetajate Instituut, mis 1952. aastal nimetati ümber Tallinna Pedagoogiliseks Instituudiks. 1955. aastal anti õppeasutusele Eesti kirjandusklassiku Eduard Vilde nimi. 
Taasiseseisvumisaja muutustes kujunes õppeasutusest 1992. aastal Tallinna Pedagoogikaülikool.
Tallinna Ülikooli ajaloos on tähtis koht ka Eesti Teaduste Akadeemia ökoloogia instituudil, Eesti Teaduste Akadeemia rahvusvaheliste ja sotsiaaluuringute instituudil, Eesti Kõrgkoolidevahelisel Demouuringute Keskusel, Eesti Pedagoogika Arhiivmuuseumil, Eesti Akadeemilisel Raamatukogul, Eesti Teaduste Akadeemia ajaloo instituudil, Eesti Humanitaarinstituudil, Audentese ülikooli meediateaduskonnal, Eesti Tuleviku-uuringute Instituudil, Akadeemia Nordil ning Tallinna Pedagoogilisel Seminaril.
Linnak.
Tallinna Ülikooli linnak asub Tallinnas Narva maanteel. Kampus koosneb kuuest omavahel ühendatud hoonest, majadel on ladinakeelsed nimed: Terra, Astra, Mare, Nova, Silva ja Vita. Nende keskele jääb kampuse õueala.
TLÜ ühiselamud asuvad Räägu, Västriku ja Karu tänavas.